Page:The booke of thenseygnementes and techynge that the Knyght of the Towre made to his doughters - 1902.pdf/173

 bounte and charyte of them whiche were before the comynge of Ihesu Cryste, as it is founde and reherced in the byble. Also I haue recounted to yow of some good ladyes whiche haue ben syn I the newe testament, that is to wete, syn god toke his humanyte within the wombe of the blessyd vyrgyne Marye. And in lyke wyse as the holy scripture preyseth the good ladyes of that tyme, it is reason and ryght that we preyse some of this present tyme wherin we be, wherfor I shalle telle yow of euery estate of them one example or tweyne for to shewe example vnto al other. For men ought not to hyde the goodhede ne also the worship of them, and none good lady ought not to take desdayne of hit, but be gladde to here telle, and recounte the goodnes and worship of them.